Cpr-numre, billeder, adresser og biometriske data om fingeraftryk fra de omkring 400 danske soldater, der indtil nu har været i Irak som led i den danske deltagelse i krigen mod IS, kan være endt i de forkerte hænder, fordi Danmark har udleveret de personfølsomme oplysninger til irakiske myndigheder.

Først da Folketinget i april besluttede at sende 60 soldater fra jægerkorpset og frømandskorpset til Irak, blev der grebet ind over for den praksis, fordi Forsvarets Efterretningstjeneste (FE) vurderede, at der var risiko for, at de følsomme oplysninger kom i forkerte hænder.

Politiken har været i kontakt med flere tidligere udsendte soldater, der ønsker at være anonyme, men som beskriver, hvordan de i Udenrigsministeriet har afleveret personoplysninger og fået skannet fingeraftryk, så ministeriet kunne søge om visum på den irakiske ambassade.